נאמי (ואן פיס)

**נאמי** (ביפנית: **ナミ**) הידועה בכינוייה **נאמי "החתולה החמקמקה"**, היא דמות בדיונית ופרוטגוניסטית סדרת המאנגה היפנית "וואן פיס" מאת אייצ'ירו אודה. הדמות הופיעה לראשונה בפרק השמיני של הסדרה, שפורסם לראשונה ביפן במגזין "Weekly Shōnen Jump" של הוצאת "Shueisha" ב-15 בספטמבר 1997. דמותה של נאמי מבוססת על דמויותיהן של אן וסילק, שתי דמויות ממאנגה קודמת של אודה בשם "Romance Dawn". נאמי מוצגת כגנבת וכייסת מיומנת בעלת כישורים בתחומי הקרטוגרפיה, המטאורולוגיה והניווט. בתחילה היא מוצגת כחברה בצוות הפיראטים של איש-הדג ארלונג, עד שהיא משתחררת משירותו ומצטרפת באופן קבוע למונקי די. לופי. היא החברה השלישית בצוות "פיראטי כובע הקש" והשנייה להצטרף אליו.

בסדרה, נאמי משמשת כנווטת של "פיראטי כובע הקש", וחלומה הוא לשרטט מפה של העולם כולו. חרף חוסר אמונה הראשוני בפיראטים, היא משנה את דעתה לאחר שהותה במחיצת לופי ושאר אנשי הצוות. נאמי מתוארת כנערה אינטליגנטית בעלת אובססיה לצבירת ממון. היא עושה שימוש במטה בעל שלושה חלקים ובכישוריה המטאורולוגיים על מנת ליצור התקפות עוצמתיות; הבולט שבכלי הנשק הללו הוא מטה הקלימה-טאקט, שבאמצעותו היא מתמרנת מתקפות מבוססות מזג אוויר.

## יצירה ופיתוח
### פיתוח הדמות
דמותה של נאמי התבססה על שתי דמויות מוקדמות של אייצ'ירו אודה בשם סילק ואן, מחוברת הוואן-שוט שלו, "Romance Dawn". בחוברת זו, סילק ואן היו יתומות בעלות עבר טרגי. אודה עיצב את הרקע ואישיותה של נאמי על בסיס זה. בתחילה, תכנן אודה שנאמי תשתמש בגרזן גדול, אך הוא החליף אותו בנשק המבוסס על מוט. בקונספט מוקדם של דמויות "פיראטי כובעי הקש", נאמי הייתה האישה היחידה בצוות.

נאמי היא דמות אופנתית וסגנונה משתנה לאורך ריצת המאנגה. היא הוצגה לראשונה כשהיא לובשת חולצת פסים לבנה-כחולה, חצאית מיני כתומה ומגפיים כתומים. לאורך הסדרה, נאמי נראית לעיתים קרובות לובשת חולצה או חלק עליון של ביקיני, חצאית או מכנס ג'ינס וסנדלי עקב. נוסף לזאת, קעקועה של נאמי משתנה במהלך העלילה; במקור, הוטבע עליה סמלו של ארלונג, אך לאחר שחולצה ונגאלה משירותו על ידי לופי, היא מחליפה את הקעקוע בסמל של מנדרינה ושבשבת לזכר אמה המאמצת. עם הזמן, נאמי מתחילה לענוד עגילים ושערה, שהיה בתחילה באורך הכתפיים, מתארך. באשר למוצאה האתני, אודה חשף כי הוא מדמיין את נאמי כבעלת לאום שוודי.

### גילום ודיבוב הדמות

בדיבוב היפני של סדרת האנימה "וואן פיס" ובמדיות הנלוות לה, את דמותה של נאמי מדבבת אקמי אוקאמורה. בשנת 2001, אוקאמורה עזבה זמנית את הסדרה עקב הריונה; וואקנה יאמאזאקי שימשה כמחליפתה בפרקים 70–78. ב-OVA בשם", את דמותה של נאמי דיבבה מגומי טויוגוצ'י. בדיבוב האנגלי שהופק על ידי "4Kids Entertainment", את דמותה של נאמי מדבבת קרי ויליאמס. לעומת זאת, בדיבוב שהופק על ידי "Funimation Entertainment", את דמותה מדבבת לוסי כריסטיאן.

בעיבוד הלייב אקשן שהופק על ידי "נטפליקס על פי המאנגה, את דמותה של נאמי מגלמת אמילי ראד, בעוד שאת דמותה בגיל 10 מגלמת לילי פישר וסופי אלנבוגן מגלמת אותה כפעוטה.

## כוחות ויכולות
נאמי ניחנה כישורים בתחומי הקרטוגרפיה, המטאורולוגיה והניווט, המאפשרים לה לחזות שינויי אקלים ולשרטט מפות ימיות. היא פועלת גם ככייסת. בחלק המוקדם של הסדרה, נאמי מחזיקה במטה "בו" (Bo staff) בעל שלושה חלקים, עד שאוסופ יוצר גרסה משופרת של המטה המכונה "קלימה-טאקט" (**Clima-Tact**; ביפנית: **天候棒クリマ・タクト**; בתרגום של ויז מדיה נקרא "Climate Baton"; ובדיבוב של 4Kids: "Weather Forcer"), המאפשר לה לשלוט במזג האוויר כרצונה. מאוחר יותר, אוסופ משדרג עבורה את המטה, תוך שימוש ב"דיאלים" (Dials) מיוחדים להגברת עוצמת התקפותיה.

בהמשך, נאמי מוסיפה לארסנל שלה את ה-"Sorcery Clima-Tact" המבוסס על הטכנולוגיה של האי "וות'ריה". נשק זה לא רק כולל יכולות משופרות, אלא מאפשר גם שימושים נוספים כמו יצירת "ענני חלב" לרכיבה עליהם. בדומה למטה המקורי, גם שלושת כלי הנשק הללו הם תלת-חלקיים. מאוחר יותר, אוסופ מעניק לנאמי דגם משופר של ה-"Sorcery Clima-Tact" שביקשה ממנו לבנות (בסיועו של פרנקי). באמצעות הידע שצבר על צמחי הפופ גרינס, שילב אוסופ טכנולוגיה זו עם הטכנולוגיה מוות'ריה ועיצב את המטה החדש כך שיהיה קטן וקומפקטי מהדגמים הקודמים. המטה משתמש ביכולות הצמיחה של הפופ גרינס כדי להתארך ולהתכווץ באמצעות לחיצה או שחרור של הידית. שיפור זה מאפשר לנאמי לתקוף ישירות עם המטה גם מרחוק. בהמשך חוברת נאמי לזאוס, ענן סערה המשמש כעוזרהּ של ביג מאם, ומאלצת אותו להפוך למשרתהּ. כיום הוא חלק מהציוד שלה ושוכן בתוך הקלימה-טאקט. על אף שגופו של זאוס הושמד מאוחר יותר על ידי בעליו הקודמים, נשמתו שרדה והתמזגה לחלוטין עם המטה, מה ששיפר את יכולותיו והעניק לו יכולת שינוי צורה, כגון הפיכה לאלה.

## הופעות
### בוואן פיס
נאמי מופיעה לראשונה בפרק המאנגה "הופעתה של נאמי" (ביפנית: **Nami Tōjō**), שפורסם ביפן ב-15 בספטמבר 1997. היא מוצגת כגנבת השודדת אוצרות מפיראטים, וחוברת ללופי וזורו כדי להשיג את מפת הגראנד ליין מהפיראט באגי הליצן. בזמן שהצוות מגן על המסעדה הצפה "באראטיה" מפני הפיראטים של דון קריג, נאמי שומעת על הפרס שהושת על ראשו של הפיראט איש-הדג ארלונג ועוזבת עם ספינת הצוות והאוצר שצברו, במטרה לפדות את כפר הולדתה, קוקויאשי, משליטתו של ארלונג.

הצוות לומד על עברה של נאמי מאחותה המאמצת, נוג'יקו: נאמי ונוג'יקו היו תינוקות יתומות שניצלו מממלכה מוכת מלחמה ואומצו על ידי חיילת ששירתה בחיל הים, בלמר, שגידלה אותן כבנותיה. כילדה, נאמי פיתחה אהבה לקרטוגרפיה וניווט, וחלמה ליצור מפה של העולם כולו. יום אחד, ארלונג וצוותו פלשו לקוקויאשי ודרשו דמי חסות מהתושבים המקומיים. בלמר השתמשה בכל הונה כדי להציל את נאמי ונוג'יקו, ונרצחה על ידי ארלונג למען יראו וייראו. ארלונג חטף את נאמי לאחר שגילה את כישרונה וגרם לה לשרטט עבורו מפות, תוך הבטחה שהכפר ישוחרר תמורת סכום כסף מסוים. במשך שמונה שנים שדדה נאמי פיראטים כדי לגייס את הסכום. כאשר השלל שלה מוחרם על ידי קצין מושחת מחיל הים, היא מגלה שארלונג שיחד את חיל הים כדי שיתעלמו מפשעיו, ובייאושה היא מתחננת לעזרתו של לופי. לופי וחבריו מביסים את ארלונג ומשחררים את הכפר. נאמי מצטרפת מחדש לצוות בהפלגתם לגראנד ליין.

בוויסקי פיק, הצוות מקבל על עצמו ללוות את הנסיכה נפרטירי ויוי לממלכתה, אלאבסטה. במהלך קרב בליטל גארד, נאמי ננשכת על ידי קרצייה רעילה ונופלת למשכב. היא מטופלת ומחלימה באיי דראם, שם מצטרף לצוות הרופא-אייל טוני טוני צ'ופר. על מנת להגן טוב יותר על ויוי, נאמי מבקשת מאוסופ נשק – הקלימה-טאקט – שבו היא משתמשת כדי להביס את מיס דאבל-פינגר באלאבסטה. לאחר חילוצה של הארכאולוגית ניקו רובין באיניס לובי, מושת פרס על ראשה של נאמי יחד עם שאר הצוות. בהמשך, כאשר הצוות מגיע לאי טרילר בארק, נאמי נחטפת על ידי קצין הזומבים, אבשלום, המנסה לאלצה להינשא לו, אך היא מחולצת ומקבלת מהזומבית לולה את כרטיס החיים של אמה. בדרכם לאי אנשי-הדג, הצוות פוגש את בת-הים קאמי ומחלץ את חברה, האצ'ן, שהיה חבר לשעבר בצוותו של ארלונג. נאמי אינה סולחת לו לחלוטין בתחילה, אך מביעה הערכה לכישוריו בהכנת טאקויאקי.

לאחר שהופרדה מהצוות על ידי לורד הים ברתולומיאו קומה, נאמי מגיעה לאי הצף וות'ריה, שם היא משתלמת במדעי המטאורולוגיה. כעבור שנתיים היא מתאחדת עם הצוות ופונה לאי אנשי-הדג. שם הם נתקלים בהודי ג'ונס, יורש דרכו של ארלונג. נאמי מתנחמת על ידי ג'ימביי, שמביע חרטה על מעשיו של ארלונג. בפאנק הזארד, נאמי וחלק מהצוות נחטפים על ידי סיזר קלאון. כתוצאה מיכולתו של טרפלגר לאו, תודעתה של נאמי מוחלפת זמנית בזו של פרנקי ובהמשך בזו של סאנג'י, עד שהיא שבה לגופה.

בדרסרוזה, נאמי שומרת על הספינה ועל סיזר יחד עם צ'ופר וברוק. עקב רדיפתם על ידי הפיראטים של ביג מאם, היא וחלק מהצוות פונים לאי זו (Zou). שם הם מסייעים לבני שבט המינק, ונאמי מקבלת שמלה מוונדה כאות ידידות. לאחר שסאנג'י נלקח לאי "הול קייק", נאמי מלווה את לופי למשימת החילוץ. במהלך הקרבות באי, נאמי משתמשת בכישוריה כדי לסייע ללופי להביס את קראקר, משתפת פעולה עם קפונה בג' בניסיון ההתנקשות בביג מאם, ובסופו של דבר מצליחה להפוך את זאוס למשרתה.

בוואנו, נאמי פועלת כקנואיצ'י בשם "אונאמי" ואוספת מודיעין בבירה. במהלך הפשיטה על אוניגאשימה, היא ואוסופ מתעמתים עם אולטי ופייג' ואן מצוותו של הקיסר קאידו. בסיועו של זאוס, שהתמזג סופית עם המטה שלה, ובעזרתה של טאמה, נאמי מצליחה להביס את אולטי.
### במדיות נוספות
נאמי הופיעה בכל משחקי הווידאו של "וואן פיס" עד היום, וכן במשחקי קרוס-אובר כמו "Jump Super Stars" ו-"Battle Stadium D.O.N". בנוסף, היא מופיעה ומאוזכרת במספר שירים, בהם "Music", בו היא שרה על הרדיפה אחר חלומותיה, ו-"Between the Wind", העוסק במזג האוויר ובשרטוט מפות.

## ביקורות
נאמי דורגה בעשירייה הראשונה בכל שלושת סקרי הפופולריות של "Shōnen Jump". סיפור הרקע שלה תואר כ"סיפור נוגע ללב" המתפתח עם רגש רב. מבקרים שיבחו את דמותה כבעלת "אומץ וחוכמה", וציינו אותה כאחת הדמויות הטובות בסדרה. בשנת 2002 דורגה נאמי במקום ה-28 בסקר גיבורות האנימה האהובות של מגזין "Newtype Japan", ובשנת 2008 הייתה מועמדת לפרס "הדמות הנשית הטובה ביותר" של איגוד "SPJA".

## קישורים חיצוניים

## הערות שוליים

קטגוריה:יתומים בדיוניים
קטגוריה:דמויות פמיניסטיות בדיוניות
קטגוריה:ואן פיס - דמויות